Farao Lamɔi Lɛ | Biblia Mli Sane\nFarao Lamɔi Lɛ\nYosef kɛɛ Farao akɛ: ‘Lamɔi enyɔ lɛ tsɔɔ nɔ kome too. Tsinai kpawo ni amɛshwishwii lɛ kɛ abele tsei kpawo ni nii yɔɔ nɔ lɛ tsɔɔ afii kpawo, ni tsinai ni amɛtara loo lɛ kɛ abele tsei kpawo ni nii bɛ nɔ lɛ hu tsɔɔ afii kpawo kroko. Afii kpawo baaba ni niyenii babaoo baaba Mizraim. Ni afii kpawo baaba ni niyenii fioo pɛ baaba.’\nNo hewɔ lɛ Yosef kɛɛ Farao akɛ: ‘Halamɔ nuu ni le nii waa ni oha ebua niyenii anaa yɛ afii kpakpai kpawo lɛ mli. Kɛkɛ lɛ hɔmɔ egbeŋ gbɔmɛi lɛ yɛ afii kpawo ni ehiii ni baanyiɛ sɛɛ, ní niyenii fioo ko pɛ baaba yɛ mli lɛ mli lɛ.’\nNo sɛɛ afii kpaanyɔ, yɛ hɔmɔ be lɛ mli lɛ, Yosef na ni hii komɛi miiba eŋɔɔ. Ani ole mɛi ni amɛji? Enyɛmimɛi hii onukpai 10 lɛ ni! Amɛ papa Yakob tsu amɛ kɛba Mizraim ejaakɛ amɛ niyenii miitã yɛ Kanaan he ni amɛjɛ kɛbaa lɛ. Yosef na enyɛmimɛi lɛ ni eyoo amɛ, shi amɛ lɛ amɛyooo lɛ. Ani ole nɔ hewɔ? Ejaakɛ Yosef eda etsɔ onukpa, ni atade ni ewo lɛ yɛ srɔto.\nYosef kai akɛ beni eji gbekɛ lɛ, ela ni enyɛmimɛi hii lɛ miiba ni amɛbakula shi yɛ ehiɛ amɛbakoto lɛ. Ani okaiɔ akɛ okane nɔ ko tamɔ nakai?No hewɔ lɛ Yosef baana akɛ Nyɔŋmɔ ji mɔ ni tsu lɛ kɛba Mizraim, ni yɛ yiŋtoo kpakpa hewɔ. Mɛni osusuɔ akɛ Yosef fee? Ha wɔkwɛ.\nKɛmaje Mɔ Ko Kɛmaje Mɔ Ko Farao Lamɔi Lɛ\nmy sane 23